CELEX: 62013CN0076
Language: el
Date: 2013-02-12 00:00:00
Title: Υπόθεση C-76/13: Προσφυγή της 12ης Φεβρουαρίου 2013 — Ευρωπαϊκή Επιτροπή κατά Πορτογαλικής Δημοκρατίας

27.4.2013   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 123/11
            
         Προσφυγή της 12ης Φεβρουαρίου 2013 — Ευρωπαϊκή Επιτροπή κατά Πορτογαλικής Δημοκρατίας
   (Υπόθεση C-76/13)
   2013/C 123/17
   Γλώσσα διαδικασίας: η πορτογαλική
   
      Διάδικοι
   
   
      Προσφεύγουσα: Ευρωπαϊκή Επιτροπή (εκπρόσωποι: P. Guerra e Andrade, G. Braun και L. Nicolae)
   
      Καθής: Πορτογαλική Δημοκρατία
   
      Αιτήματα της προσφεύγουσας
   
   Η προσφεύγουσα ζητεί από το Δικαστήριο:
   
               —
            
            
               να διαπιστώσει ότι η Πορτογαλική Δημοκρατία παρέλειψε να εκτελέσει την απόφαση που εξέδωσε το Δικαστήριο στις 7 Οκτωβρίου 2010 στην υπόθεση C-154/09 (1), Ευρωπαϊκή Επιτροπή κατά Πορτογαλικής Δημοκρατίας,
            
         
               —
            
            
               να υποχρεώσει την Πορτογαλική Δημοκρατία να καταβάλει στην Επιτροπή χρηματική ποινή 43 264,64 ευρώ για κάθε ημέρα μη συμμορφώσεως προς την ανωτέρω απόφαση C-154/09, από την ημερομηνία εκδόσεως της αποφάσεως στην παρούσα υπόθεση μέχρι και την ημερομηνία πλήρους εκτελέσεως της αποφάσεως C-154/09 της 7ης Οκτωβρίου 2010,
            
         
               —
            
            
               να υποχρεώσει την Πορτογαλική Δημοκρατία να καταβάλει στην Επιτροπή πρόστιμο ανερχόμενο στο κατ’ αποκοπή ποσό των 5 277,3 ευρώ για κάθε ημέρα μη συμμορφώσεως, από την ημερομηνία εκδόσεως της αποφάσεως C-154/09 της 7ης Οκτωβρίου 2010 μέχρι:
               
                           —
                        
                        
                           την ημερομηνία εκτελέσεως της αποφάσεως C-154/09 της 7ης Οκτωβρίου 2010, σε περίπτωση που το Δικαστήριο διαπιστώσει ότι η Πορτογαλική Δημοκρατία εκτέλεσε αποτελεσματικά την εν λόγω απόφαση πριν την έκδοση της αποφάσεως του Δικαστηρίου στην παρούσα υπόθεση,
                        
                     
                           —
                        
                        
                           την ημερομηνία εκδόσεως της αποφάσεως του Δικαστηρίου στην παρούσα υπόθεση, σε περίπτωση που η Πορτογαλική Δημοκρατία δεν έχει εκτελέσει αποτελεσματικά την απόφαση C-154/09 της 7ης Οκτωβρίου 2010 πριν την έκδοση της αποφάσεως του Δικαστηρίου στην παρούσα υπόθεση,
                        
                     
         
               —
            
            
               να καταδικάσει την Πορτογαλική Δημοκρατία στα δικαστικά έξοδα.
            
         
      Ισχυρισμοί και κύρια επιχειρήματα
   
   Η Πορτογαλική Δημοκρατία δεν έχει ορίσει ακόμα τις επιχειρήσεις που είναι επιφορτισμένες με την παροχή της καθολικής υπηρεσίας μέσω της διαδικασίας των άρθρων 3, παράγραφος 2, και 8, παράγραφος 2, της οδηγίας για την καθολική υπηρεσία (2). Επιπλέον, ο πορτογαλικός νόμος για τις ηλεκτρονικές επικοινωνίες εξακολουθεί να προβλέπει όλες τις υποχρεώσεις που περιλαμβάνονται στους βασικούς κανόνες παραχώρησης της δημόσιας υπηρεσίας τηλεπικοινωνιών που εγκρίθηκαν με το νομοθετικό διάταγμα 31/2000 και κατά τους οποίους η παροχή της καθολικής υπηρεσίας ανατίθεται στην PT Comunicações με σύμβαση παραχώρησης που διατηρείται σε ισχύ μέχρι το 2025. Για τον σκοπό της επιβολής του προστίμου, η Επιτροπή προτείνει στο Δικαστήριο να εφαρμοστεί συντελεστής σοβαρότητας 7, σε μια κλίμακα από το 1 έως το 20.
   Η επίμαχη παράβαση θέτει σε κίνδυνο την επίτευξη ουσιωδών σκοπών στον τομέα του δικαίου του ανταγωνισμού συνδεόμενων με την απελευθέρωση της αγοράς των τηλεπικοινωνιών, ενώ ταυτοχρόνως συνιστά προσβολή θεμελιωδών αρχών του δικαίου της Ένωσης, όπως είναι η αρχή της απαγορεύσεως των διακρίσεων. Επιπλέον, η επίμαχη παράβαση θέτει σε κίνδυνο την αποτελεσματικότητα της καθολικής υπηρεσίας, έναν από τους πρωταρχικούς σκοπούς του δικαίου τηλεπικοινωνιών. Εν προκειμένω, στην Portugal Telecom ανατέθηκε σύμβαση παραχώρησης χωρίς προσφυγή σε οποιαδήποτε διαδικασία δημόσιου διαγωνισμού, ανοιχτού ή κλειστού, και επομένως χωρίς να εξασφαλιστεί ότι η καθολική υπηρεσία θα παρασχεθεί υπό τους ευνοϊκότερους όρους όσον αφορά τη σχέση κόστους/αποτελεσματικότητας ή ότι θα επικρατήσουν όροι ανταγωνισμού απαλλαγμένοι από τις μη επιτρεπόμενες στρεβλώσεις της αγοράς.
   
      (1)  Συλλογή 2010, σ. I-127
   
      (2)  Οδηγία 2002/22/ΕΚ του Ευρωπαϊκού Κοινοβουλίου και του Συμβουλίου, της 7ης Μαρτίου 2002, για την καθολική υπηρεσία και τα δικαιώματα των χρηστών όσον αφορά δίκτυα και υπηρεσίες ηλεκτρονικών επικοινωνιών (οδηγία καθολικής υπηρεσίας) (ΕΕ L 108, σ. 51).